VEGA, All Things Live og Culture Box præsenterer
**Techno-blæs og drone-dans fra hypnotiske MEUTE***Den 28. marts forvandler tyske MEUTE Store VEGA til en berlinsk klubscene fyldt med trompeter, tromboner og højt humør.*

Det 11-mand store marchband MEUTE kombinerer på eklektisk vis hypnotisk techno med opløftende toner fra et inferno af horninstrumenter. Bandet fra Hamborg skaber med deres højenergiske koncerter, hvor blæsere, trommer og xylofoner brager derud af til et tungt beat, en pulserende og vild klubstemning.

MEUTEs musik er baseret på techno, house og deep house hits. De kalder deres coverversioner for ”reworks”. Bandet bygger en unik bro mellem to musikalske stilarter, når de transformerer elektronisk knitren og synthesizere lyde med deres klassiske instrumenter. De transcenderende elementer fra den elektroniske musik bevares, mens blæseinstrumenterne varmer lydbilledet.

Siden bandet startede deres techno-eksperimenter tilbage 2015, er de blevet katapulteret ud på de helt store scener i Europa. MEUTE blev dannet af trompetist Thomas Burhorn, og i 2016 fik de deres store gennembrud med coverversionen af sangen ”Rej” af den tyske DJ-duo Âme.

I 2017 udgav de deres debutalbum, *Tumult,* der sendte dem på en lang Europa-turné, hvor de spillede over 150 koncerter. Bandet har udgivet et album med coverversioner af navne som Laurent Garnier, Trentemøller, Goncalo, Stephan Bodzin og Âme.

MEUTE fjerner elektronisk musik fra DJ-skrivebordet og udvikler energien på scenen eller direkte i mængden, når de spiller på gader og stræder verden over.

**Fakta om koncerten:**

MEUTE (DE)

Lørdag d. 28. marts kl. 21.00

Store VEGA, Enghavevej 40, 1674 København V

Billetpris: 250 kr. + gebyr

Billetsalget starter i dag via vega.dk og Ticketmaster.